## Susana Camarero destaca que “gràcies al Pla Viu hem recuperat la confiança del sector de la construcció i hem tornat a generar oferta de vivenda assequible”

*** La vicepresidenta primera ressalta l’esforç del Consell per millorar la gestió del parc públic i augmentar el nombre de vivendes destinades a persones vulnerables en el Fòrum Inmobilia, organitzat per Economía Digital
* La Generalitat amplia els fons propis destinats a bo jove per a atendre totes les sol·licituds d’ajudes**

La vicepresidenta primera i consellera de Servicis Socials, Igualtat i Vivenda, Susana Camarero, ha assegurat que gràcies al Pla Viu, “hem recuperat la confiança del sector de la construcció, hem tornat a generar oferta de vivenda assequible i hem demostrat que el dret a la vivenda no es garantix amb dogmes, sinó amb gestió, diàleg i responsabilitat”.

Així ho ha manifestat la vicepresidenta durant la seua participació en el Fòrum Inmobilia, organitzat per Economía Digital, en el qual s’ha debatut sobre el futur del desenrotllament urbà en la Comunitat.

En la seua intervenció, Camarero ha afirmat que garantir el dret a la vivenda és “un dels desafiaments més urgents” que s’ha de resoldre com a societat perquè, “després de huit llargs anys d’absència de polítiques actives, el desequilibri entre oferta i demanda ha convertit l’accés a la vivenda en un problema per a moltes famílies valencianes, especialment per als jóvens”.

Davant d’esta realitat, ha recordat que este Consell, des del primer dia, va decidir que la vivenda seria un dels seus pilars centrals i amb la posada en marxa del Pla Viu “estem complint el nostre compromís d’impulsar la construcció de 10.000 vivendes de protecció pública per a oferir solucions reals als qui més ho necessiten”.

La portaveu del Consell ha recalcat que este pla, “ambiciós, realista i transformador” està basat en quatre línies: un marc normatiu estable i segur per a la promoció de vivenda; la mobilització de sòl públic; la col·laboració publicoprivada; i l’aposta per la industrialització, la sostenibilitat i l’eficiència energètica.

En este sentit, Susana Camarero ha mostrat la seua satisfacció perquè “els resultats del Pla Viu Comunitat Valenciana ja són evidents”. Entre els quals ha destacat l’adhesió de 319 municipis al pla, 219 solars públics mobilitzats i més de 4.400 vivendes protegides es troben en alguna fase del seu desenrotllament.

D’altra banda, la vicepresidenta també ha manifestat l’esforç del Consell per millorar la gestió del parc públic de vivenda, la qual cosa ha suposat un increment en un 10 % de les vivendes en lloguer per a persones vulnerables. En dos anys s’han entregat més de 1.000 vivendes, de les quals el 27 % han sigut per a jóvens menors de 30 anys. A més, s’han rehabilitat més de 600 immobles amb una inversió de 8,7 milions d’euros.

Un altre dels reptes als quals s’ha de fer front és l’ocupació il·legal, per este motiu que “hàgem centrat els nostres esforços a recuperar i previndre l’ocupació al parc públic de vivendes de la Generalitat”, ha insistit Camarero. En esta mateixa línia, també ha destacat la posada en marxa d’un pla integral contra l’ocupació perquè “no és acceptable que els legítims drets dels propietaris queden en risc, que vivendes públiques queden indefenses i que la convivència veïnal es veja alterada”.

**Vivendes per a zona dana**

De la mateixa manera, la consellera de Vivenda també ha posat l’accent en la reconstrucció de les zones afectades per la dana “a través de solucions reals com són les vivendes industrialitzades”. Una iniciativa pionera en la Comunitat que busca “una resposta àgil i eficaç”. En eixe sentit, ha recordat la licitació que està en marxa i que suposarà la construcció de 80 vivendes industrialitzades a Albal i Torrent per a les famílies afectades per la riuada, amb una inversió de 15 milions d’euros i la reserva d’un 40 % per a jóvens.

En el marc de la reconstrucció, Camarero ha assegurat que el Govern Valencià continuarà donant suport a la ciutadania aprovant noves ajudes com l’adquisició de vivendes amb un total de 30 milions d’euros: tres en 2025 i 27 milions per a 2026.

La vicepresidenta ha assegurat que la vivenda “no pot ser un camp de batalla ideològica, sinó una causa comuna” i “mentres altres alcen barreres, nosaltres construïm acords i alcem vivendes”. Per això, ha continuat apostant pel diàleg i sumant solucions per a “construir dignitat, futur i oportunitats”.

**Ajudes per a lloguer**

En este marc d’ajudes d’acció a la vivenda, ha avançat que la Vicepresidència Primera i Conselleria de Servicis Socials, Igualtat i Vivenda ha ampliat la dotació de dos línies d’ajudes de l’àrea de vivenda: el bo lloguer jove i la destinada a entitats locals per a l’adquisició i millora de vivendes, tal com publica el *Diari Oficial de la Generalitat Valenciana.*

L’augment del bo lloguer jove ascendix a 400.000 euros de fons propis de la Generalitat, amb l’objectiu d’atendre la totalitat de les sol·licituds que s’havien presentat, i s’afigen als 29,8 milions d’euros amb els quals actualment compta esta línia que ha ajudat a més de 5.200 jóvens.

Fecha: 10/11/2025